CELEX: 62007CJ0495
Language: et
Date: 2009-01-15
Title: Euroopa Kohtu otsus (esimene koda), 15. jaanuar 2009.#Silberquelle GmbH versus Maselli-Strickmode GmbH.#Eelotsusetaotlus: Oberster Patent- und Markensenat - Austria.#Kaubamärgid - Direktiiv 89/104/EMÜ - Artiklid 10 ja 12 - Tühistamine - Mõiste "kaubamärgi "tegelik kasutamine"" - Kaubamärgi kinnitamine reklaamesemetele - Reklaamesemete tasuta jagamine kaubamärgiomaniku kaupade ostjatele.#Kohtuasi C-495/07.

Kohtuasi C‑495/07
      Silberquelle GmbH
      versus
      Maselli-Strickmode GmbH
      (eelotsusetaotlus, mille on esitanud Oberster Patent- und Markensenat)
      Kaubamärgid – Direktiiv 89/104/EMÜ – Artiklid 10 ja 12 – Tühistamine – Mõiste „kaubamärgi „tegelik kasutamine”” – Reklaamesemete tähistamine kaubamärgiga – Reklaamesemete tasuta jagamine kaubamärgiomaniku kaupade ostjatele
      Kohtuotsuse kokkuvõte
      Õigusaktide ühtlustamine – Kaubamärgid – Direktiiv 89/104 – Kaubamärgi tühistamise põhjused
      (Nõukogu direktiiv 89/104, artikli 10 lõige 1 ja artikli 12 lõige 1)
      Direktiivi 89/104 kaubamärke käsitlevate liikmesriikide õigusaktide ühtlustamise kohta artikli 10 lõiget 1 ja artikli 12 lõiget 1
         tuleb tõlgendada nii, et juhul, kui kaubamärgiomanik tähistab kaubamärgiga esemeid, mille ta annab oma kaupade ostjatele tasuta
         kaasa, ei ole tegemist selle kaubamärgi tegeliku kasutamisega klassi osas, millesse asjaomased esemed kuuluvad.
      
      Sellisel juhul ei jaotata asjaomaseid esemeid selleks, et võimaldada neil siseneda samasse klassi kuuluvate kaupade turule.
         Neil asjaoludel ei aita asjaomaste esemete tähistamine kaubamärgiga kaasa ei uute turustusvõimaluste loomisele ega ka tarbija
         huvides kaupade eristamisele teistelt ettevõtjatelt pärinevatest kaupadest.
      
      (vt punktid 21 ja 22 ning resolutsioon)
EUROOPA KOHTU OTSUS (esimene koda)
      15. jaanuar 2009(*)
      
      Kaubamärgid – Direktiiv 89/104/EMÜ – Artiklid 10 ja 12 – Tühistamine – Mõiste „kaubamärgi „tegelik kasutamine”” – Kaubamärgi kinnitamine reklaamesemetele – Reklaamesemete tasuta jagamine kaubamärgiomaniku kaupade ostjatele
      Kohtuasjas C‑495/07,
      mille ese on EÜ artikli 234 alusel Oberster Patent- und Markensenat’i (Austria) 26. septembri 2007. aasta otsusega esitatud
         eelotsusetaotlus, mis saabus Euroopa Kohtusse 14. novembril 2007, menetluses
      
      Silberquelle GmbH
      versus
      Maselli-Strickmode GmbH
      EUROOPA KOHUS (esimene koda),
      koosseisus: koja esimees P. Jann, kohtunikud M. Ilešič (ettekandja), A. Tizzano, A. Borg Barthet ja J.-J. Kasel,
      kohtujurist: D. Ruiz-Jarabo Colomer,
      kohtusekretär: ametnik B. Fülöp,
      arvestades kirjalikus menetluses ja 23. oktoobri 2008. aasta kohtuistungil esitatut,
      arvestades kirjalikke märkusi, mille esitasid:
      –        Silberquelle GmbH, esindajad: Patentanwalt P. Torggler, Patentanwalt S. Hofinger ja Patentanwalt M. Gangl,
      
      –        Maselli-Strickmode GmbH, esindaja: Patentanwalt H. Sonn,
      
      –        Tšehhi valitsus, esindaja: T. Boček,
      –        Portugali valitsus, esindajad: L. Inez Fernandes ja J. M. Lopes Sousa,
      –        Euroopa Ühenduste Komisjon, esindaja: H. Krämer,
      olles 18. novembri 2008. aasta kohtuistungil ära kuulanud kohtujuristi ettepaneku,
      on teinud järgmise
      otsuse
      1        Eelotsusetaotlus käsitleb nõukogu 21. detsembri 1988. aasta esimese direktiivi 89/104/EMÜ kaubamärke käsitlevate liikmesriikide
         õigusaktide ühtlustamise kohta (EÜT 1989, L 40, lk 1; ELT eriväljaanne 17/01, lk 92; edaspidi „direktiiv”) tõlgendamist.
      
      2        See taotlus esitati Silberquelle GmbH (edaspidi „Silberquelle”) ja Maselli-Strickmode GmbH (edaspidi „Maselli”) vahelises
         vaidluses, mis käsitleb kaubamärgi osalist tühistamist põhjusel, et Masellile kuuluvat kaubamärki ei ole tegelikult kasutatud.
      
       Õiguslik raamistik
       Ühenduse õigus
      3        Direktiivi artikli 10 lõige 1 sätestab:
      
      „Kui omanik ei ole viie aasta jooksul pärast registreerimismenetluse lõpetamise kuupäeva liikmesriigis kaubamärki tegelikult
         kasutusele võtnud kaupade või teenuste puhul, mille jaoks see on registreeritud, või kui selle kasutamine on olnud katkematu
         viieaastase ajavahemiku jooksul peatatud, siis rakendatakse kaubamärgi suhtes käesoleva direktiiviga ettenähtud sanktsioone,
         välja arvatud juhud, kui kasutamatajätmine on põhjendatud.”
      
      4        Direktiivi artikli 12 lõike 1 kohaselt:
      
      „Kaubamärgi võib tühistada, kui seda ei ole liikmesriigis viie järjestikuse aasta jooksul kasutatud kaupade või teenuste puhul,
         mille jaoks see registreeriti ja kasutamatajätmisel ei ole mõistlikke põhjendusi; […]”.
      
       Siseriiklik õigus
      5        Austria õiguses on 1970. aasta Markenschutzgesetz’i (kaubamärkide kaitse 1970. aasta seadus, BGBl. 260/1970) § 10a sõnastatud järgmiselt:
      
      „Tähise kasutamine kauba või teenuse tähistamiseks on eelkõige
      1)       tähise kinnitamine kaupadele või nende pakendile või asjadele, millega seoses teenust osutatakse või peaks osutatama;
      2)       kõnealuse tähisega kaupade pakkumine, turuleviimine või ladustamine nimetatud otstarbel või kõnealuse tähisega teenuste pakkumine
         või osutamine;
      
      3)       kaupade importimine ja eksportimine kõnealuse tähise all;
      4)       tähise kasutamine äridokumentidel, kuulutustel või reklaamides.”
      6        Kaubamärkide kaitse 1970. aasta seaduse § 33a lõige 1 sätestab:
      
      „Iga isik võib taotleda sellise kaubamärgi tühistamist, mis on vähemalt viis aastat olnud Austrias registreeritud või mida
         § 2 lõike 2 alusel Austrias kaitstakse, kui tühistamise taotluse esitamisele eelnenud viie aasta jooksul ei ole omanik ega
         viimase nõusolekul kolmas isik seda kaubamärki nende kaupade või teenuste puhul, mille jaoks see on registreeritud, Austrias
         tegelikult kasutanud (§ 10a), välja arvatud juhul, kui kaubamärgi omanik suudab kaubamärgi kasutamatajätmist põhjendada.”
      
       Põhikohtuasi ja eelotsuse küsimus
      7        Maselli tegeleb rõivaste tootmise ja turustamisega. Talle kuulub Austria patendiameti kaubamärgiregistris registreeritud sõnamärk
         WELLNESS. Kõnealune kaubamärk on registreeritud 15. juuni 1957. aasta märkide registreerimisel kasutatava kaupade ja teenuste
         rahvusvahelise klassifikatsiooni Nizza kokkuleppe (uuesti läbi vaadatud ja parandatud kujul) (edaspidi „Nizza kokkulepe”)
         klassi 16 kuuluvatele kaupadele, eelkõige trükised, klassi 25 kuuluvatele kaupadele, muu seas rõivad ning klassi 32 kuuluvatele
         kaupadele, milleks on eelkõige alkoholivabad joogid.
      
      8        Maselli kasutas asjaomast kaubamärki oma rõivaste turustamisel, tähistades sellega rõivaste ostu korral kingitavat pudelitesse
         villitud alkoholivaba jooki nimega „WELLNESS-DRINK”. Põhikohtuasja kostja on kaubamärki WELLNESS kandvad tasuta jagatavad
         kaubad välja toonud oma reklaammaterjalides.
      
      9        Maselli ei ole oma kaubamärki iseseisvalt müüdavate jookide jaoks kasutanud.
      
      10      Alkoholivabade jookide turustamisega tegelev Silberquelle taotles kõnealuse kaubamärgi tühistamist klassi 32 kuuluvate kaupade
         osas põhjusel, et seda ei kasutata.
      
      11      Nizza kokkuleppe klassi 32 kuuluvate kaupade osas tühistas Austria patendiamet asjaomase kaubamärgi 7. novembri 2006. aasta
         otsusega. Maselli esitas selle otsuse peale Oberster Patent- und Markensenatile kaebuse.
      
      12      Neil asjaoludel otsustas Oberster Patent- und Markensenat menetluse peatada ja esitada Euroopa Kohtule järgmise eelotsuse
         küsimuse:
      
      „Kas [direktiivi] artikli 10 lõiget 1 ja artikli 12 lõiget 1 tuleb tõlgendada nii, et kaubamärgi tegeliku kasutamisega on
         tegemist siis, kui seda kasutatakse kaupade (käesoleval juhul alkoholivabade jookide) jaoks, mida kaubamärgi omanik muude
         tema turustatavate kaupade (käesoleval juhul rõivaste) ostjatele pärast müügilepingu sõlmimist tasuta kaasa annab?”
      
       Eelotsuse küsimus
      13      Kõigepealt on asjakohane märkida, et tuleb vahet teha eelotsusetaotluses käsitletud olukorra ning sellise olukorra vahel,
         kus kaubamärgiomanik müüb reklaamesemeid meenete või muude seotud kaupade kujul.
      
      14      Nagu eelotsusetaotlusest tuleneb, puudutab Maselli suhtes algatatud tühistamismenetlus üksnes Nizza kokkuleppe klassi 32,
         millesse kuuluvad asjaomased reklaamesemed. Seega ei puuduta kõnealune menetlus Masellile kuuluva kaubamärgi registreeringust
         tulenevaid õigusi nende kaupade klassis, mida asjaomane ettevõtja müüb, nimelt klassi 25 kuuluvad rõivad.
      
      15      Nende täpsustuste põhjal soovib eelotsusetaotluse esitanud kohus sisuliselt teada, kas direktiivi artikli 10 lõiget 1 ja artikli 12
         lõiget 1 tuleb tõlgendada nii, et juhul, kui kaubamärgiomanik kinnitab kaubamärgi esemetele, mille ta annab oma kaupade ostjatele
         tasuta kaasa, on tegemist selle kaubamärgi tegeliku kasutamisega klassi osas, millesse asjaomased esemed kuuluvad.
      
      16      Maselli ja Tšehhi valitsuse arvates tuleb sellele küsimusele vastata jaatavalt. Silberquelle, Portugali valitsus ja Euroopa
         Ühenduste Komisjon väidavad vastupidist.
      
      17      Väljakujunenud kohtupraktika kohaselt tuleb mõistet „tegelik kasutamine” direktiivi tähenduses käsitada kui reaalset kasutamist,
         mis vastab kaubamärgi peamisele ülesandele, milleks on tagada lõpptarbijale või -kasutajale kauba või teenuse teatud päritolu,
         võimaldades tal ilma võimaliku segiajamiseta eristada kaupa või teenust nendest, millel on teine päritolu (11. märtsi 2003. aasta
         otsus kohtuasjas C‑40/01: Ansul, EKL 2003, lk I‑2439, punktid 35 ja 36, ning 9. detsembri 2008. aasta otsus kohtuasjas C‑442/07:
         Verein Radetzky-Orden, kohtulahendite kogumikus veel avaldamata, punkt 13).
      
      18      Kaubamärgi „tegeliku kasutamise” mõistest tuleneb, et kaubamärgiga pakutav kaitse ja selle registreerimisest tulenevad õigused,
         mida saab kasutada kolmandate isikute vastu, ei saa kesta, kui kaubamärk on kaotanud oma kaubandusliku eesmärgi, milleks on
         teiste ettevõtjate kaupade või teenuste kõrval nende kaupade või teenuste jaoks turu loomine või säilitamine, mis kannavad
         kaubamärki moodustavat tähist (eespool viidatud kohtuotsus Ansul, punkt 37, ja eespool viidatud kohtuotsus Verein Radetzky-Orden,
         punkt 14).
      
      19      Nagu märkisid nii komisjon Euroopa Kohtule esitatud märkustes kui ka kohtujurist oma ettepaneku punktides 45 ja 55, tuleb
         registreeritud kaubamärkide arvu ning kaubamärkide vahel tekkida võivaid vaidlusi arvestades tunnistada kaubamärgiõiguste
         säilimist teatava kauba- või teenusteklassi suhtes üksnes siis, kui asjaomast kaubamärki on kasutatud sellesse klassi kuuluvate
         kaupade ja teenuste turul.
      
      20      Nagu ettepaneku punktides 48 ja 56 märgitud, ei ole see tingimus täidetud olukorras, kus reklaamesemeid jagatakse teiste kaupade
         ostmise eest ning viimati nimetatud kaupade müügi edendamiseks.
      
      21      Sellisel juhul ei jaotata asjaomaseid esemeid selleks, et võimaldada neil siseneda samasse klassi kuuluvate kaupade turule.
         Neil asjaoludel ei aita kaubamärgi kinnitamine asjaomastele esemetele kaasa ei uute turustusvõimaluste loomisele ega ka tarbija
         huvides kaupade eristamisele teistelt ettevõtjatelt pärinevatest kaupadest.
      
      22      Eeltoodud kaalutlusi arvesse võttes tuleb esitatud küsimusele vastata, et direktiivi artikli 10 lõiget 1 ja artikli 12 lõiget 1
         tuleb tõlgendada nii, et juhul, kui kaubamärgiomanik kinnitab kaubamärgi esemetele, mille ta annab oma kaupade ostjatele tasuta
         kaasa, ei ole tegemist selle kaubamärgi tegeliku kasutamisega klassi osas, millesse asjaomased esemed kuuluvad.
      
       Kohtukulud
      23      Kuna põhikohtuasja poolte jaoks on käesolev menetlus eelotsusetaotluse esitanud kohtus poolelioleva asja üks staadium, otsustab
         kohtukulude jaotuse siseriiklik kohus. Euroopa Kohtule märkuste esitamisega seotud kulusid, välja arvatud poolte kohtukulud,
         ei hüvitata.
      
      Esitatud põhjendustest lähtudes Euroopa Kohus (esimene koda) otsustab:
      Nõukogu 21. detsembri 1988. aasta esimese direktiivi 89/104/EMÜ kaubamärke käsitlevate liikmesriikide õigusaktide ühtlustamise
            kohta artikli 10 lõiget 1 ja artikli 12 lõiget 1 tuleb tõlgendada nii, et juhul, kui kaubamärgiomanik kinnitab kaubamärgi
            esemetele, mille ta annab oma kaupade ostjatele tasuta kaasa, ei ole tegemist selle kaubamärgi tegeliku kasutamisega klassi
            osas, millesse asjaomased esemed kuuluvad.
      Allkirjad
      *Kohtumenetluse keel: saksa.